মুক্তিযোদ্ধা নুরুল ইসলাম নিপীড়িত মানুষের কথা বলার জন্য যুগান্তর সৃষ্টি করেছিলেন: সালমা ইসলাম
যমুনা গ্রুপের চেয়ারম্যান ও দৈনিক যুগান্তরের প্রকাশক সাবেক প্রতিমন্ত্রী অ্যাডভোকেট সালমা ইসলাম এমপি বলেছেন, আজকে বারবার স্বপ্নদ্রষ্টা বীর মুক্তিযোদ্ধা যমুনা গ্রুপের প্রয়াত চেয়ারম্যান নুরুল ইসলামের কথা মনে পড়ছে। যিনি আমাদের সবাইকে স্বপ্ন দেখিয়েছিলেন। যুগান্তরকে স্বপ্ন দেখিয়েছিলেন। কিভাবে সাদাকে সাদা ও কালোকে কালো বলতে হয় তা তিনি শিখিয়েছিলেন। তিনি নিপীড়িত নির্যাতিত মানুষের পাশে গিয়ে তাদের কথা বলার জন্য যুগান্তর সৃষ্টি করেছিলেন। তার কথা আজ আমার বারবার মনে পড়ছে।







মাতৃভাষার মাস মহান ফেব্রুয়ারির প্রথম দিনে বুধবার দৈনিক যুগান্তরের প্রতিষ্ঠাবার্ষিকীর অনুষ্ঠানে এসব কথা বলেন সালমা ইসলাম এমপি। এর মধ্য দিয়ে ২৩ পেরিয়ে ২৪ বছরে যাত্রা শুরু করল পত্রিকাটি।
 
যমুনা গ্রুপের চেয়ারম্যান বলেন, আপনারা প্রত্যেকেই আমাদের প্রয়াত চেয়ারম্যানের কথা ভালোভাবে জানেন। তার কথা, কাজ ও আদর্শ আমাদের প্রত্যেককে অনুপ্রাণিত করে। ভবিষ্যতেও তার আদর্শ নিয়ে আমরা চলতে চাই। 




যুগান্তর পরিবারের উদ্দেশে তিনি বলেন, আমাদের স্বপ্নদ্রষ্টা নুরুল ইসলাম সাহেব আপনাদের যেসব কথা বলে গেছেন, যেসব নির্দেশনা দিয়ে গেছেন, আপনারা তা পালন করবেন। আপনারা অন্যায়কে ভয় করবেন না; আপনারা সত্যের পথে থাকবেন। আপনাদের কোনো ভয় নেই। আমরা আপনাদের পাশে আছি, থাকব। আপনারা নিজেদের এগিয়ে নিয়ে যান, যুগান্তরকে এগিয়ে নিয়ে যান।     
সালমা ইসলাম বলেন, আমি বলতে চাই, দৈনিক যুগান্তরের প্রতিষ্ঠাবার্ষিকীতে দেশের রাষ্ট্রপতি ও প্রধানমন্ত্রী বাণী দিয়েছেন। এজন্য আমি যুগান্তরের পক্ষ থেকে তাদের প্রতি চিরকৃতজ্ঞ। যুগান্তর পরিবারে যারা আছেন তাদের আমি বলব, আপনাদের কোনো ভয় নেই। আমরা আপনাদের পাশে আছি। সত্যের পক্ষে নির্ভীক থাকবে যুগান্তর।
অনুষ্ঠানে প্রতিষ্ঠাবার্ষিকীর কেক কাটেন তথ্য ও সম্প্রচার মন্ত্রী ড. হাছান মাহমুদ। বক্তৃতা করেন দৈনিক যুগান্তরের সম্পাদক ও জাতীয় প্রেস ক্লাবের সাবেক সভাপতি সাইফুল আলম।
এ সময় আরও উপস্থিত ছিলেন- যমুনা গ্রুপের ব্যবস্থাপনা পরিচালক শামীম ইসলাম, যমুনা গ্রুপের পরিচালক (ফাইন্যান্স) আবদুল ওয়াদুদ, যমুনা গ্রুপ পরিচালক সারিয়াত তাসরিন সোনিয়া ইসলাম, মনিকা নাজনীন ইসলাম ও সুমাইয়া রোজালিন ইসলাম।
অনুষ্ঠানে আরও উপস্থিত ছিলেন- যমুনা টেলিভিশনের প্রধান নির্বাহী কর্মকর্তা ফাহিম আহমেদ, যমুনা বিল্ডার্সের পরিচালক (সেলস অ্যান্ড মার্কেটিং) ড. আলমগীর আলম, যুগান্তরের উপসম্পাদক আহমেদ দীপু, এহসানুল হক বাবু ও বিএম জাহাঙ্গীর; প্রধান বার্তা সম্পাদক আবদুর রহমান, প্রধান প্রতিবেদক মাসুদ করিম প্রমুখ। যুগান্তরের সব বিভাগীয় প্রধান ও কর্মীরা অনুষ্ঠানে উপস্থিত ছিলেন। 
প্রসঙ্গত, ২০০০ সালের ১ ফেব্রুয়ারি যাত্রা শুরু করে দৈনিক যুগান্তর। খুব অল্প সময়ে পাঠকের মন জয় করে নেয় পত্রিকাটি। বস্তুনিষ্ঠ সংবাদের ফলে দেশের সংবাদপত্রে শীর্ষস্থানে পৌঁছতে খুব বেশি সময় নিতে হয়নি। এখনো সেই অবস্থান ধরে রেখেছে যুগান্তর।

যমুনা গ্রুপের চেয়ারম্যান ও দৈনিক যুগান্তরের প্রকাশক সাবেক প্রতিমন্ত্রী অ্যাডভোকেট সালমা ইসলাম এমপি বলেছেন, আজকে বারবার স্বপ্নদ্রষ্টা বীর মুক্তিযোদ্ধা যমুনা গ্রুপের প্রয়াত চেয়ারম্যান নুরুল ইসলামের কথা মনে পড়ছে। যিনি আমাদের সবাইকে স্বপ্ন দেখিয়েছিলেন। যুগান্তরকে স্বপ্ন দেখিয়েছিলেন। কিভাবে সাদাকে সাদা ও কালোকে কালো বলতে হয় তা তিনি শিখিয়েছিলেন। তিনি নিপীড়িত নির্যাতিত মানুষের পাশে গিয়ে তাদের কথা বলার জন্য যুগান্তর সৃষ্টি করেছিলেন। তার কথা আজ আমার বারবার মনে পড়ছে।